དེ་ལྟར་ང་ཚོས་འདིར་སུམ་པའི་རྒྱལ་ཤུལ་འཛིན་མཁན་རླངས་པའི་མི་རྒྱུད་ཡིན་པའི་དབང་དུ་བཏང་ནས་རིགས་འདེད་ཅིག་བྱེད་ན།སྐབས་དེའི་སུམ་པའི་ཡུལ་ཁམས་རྒྱ་ཆེ་ཆུང་ཇི་འདྲ་ཡོད་པ་གསལ་པོར་ཤེས་ཏེ།རླངས་ཀྱི་པོ་ཏི་བསེ་རུ་ལས།སུམ་པའི་བློན་ཆེན་པོ་རླངས་སྟོང་དགེས་ལྷ་རུ་གཉན་ཆེན་ཐང་ལྷ་དེ་མཆོད་ནས།བཙད་པོ་ལ་དམག་བྱས་པས་འབྲོའི་རྒྱལ་ཁམས་དེ་ཆམ་ལ་ཕབ་སྟེ་ཟས་ནོར་མང་དུ་བླངས་ཤིང་།སུམ་པའི་དམག་དཔོན་རླངས་དོ་དེས་ལྷ་རུ་གཡུ་དགུང་པོ་དེ་མཆོད་ནས།ལྗང་ལ་དམག་བྱས་ནས་ལྗང་ཡུལ་ཕབ་པ་དང་།ཡང་སུམ་པའི་དཔོན་བློན་རླངས་སེང་གེ་འདུལ་གྱིས་ལྷ་རུ་མོན་ལྷ་སྤྱི་སྒོམ་དེ་མཆོད་ནས།མོན་ལ་དམག་དྲངས་པས།མོན་གྱི་རྒྱལ་ཁམས་དེ་ཆམ་ལ་ཕབ་པ་དང་།ཡང་རླངས་རྗེ་སྟག་འབར་གྱིསགཙང་ལ་དམག་དྲངས་པས།གཙང་གི་འུ་ཡུག་ཚུར་བཅད་འདུལ་མི་ཡང་ལྷ་རིགས་རླངས་ཡིན་ཚུལ་སོགས་ཀྱི་གནས་ཚུལ་བཀོད་ཡོད་པ་བཞིན་ཏེ།སུམ་པའི་མངའ་ཁོངས་ཀྱི་ནུབ་ནི་བོད་བཙན་པོ་འབྲོའི་ཡུལ་ཏེ་དེང་སང་གི་བཞད་མཐོང་སྨོན་དང་གཙང་འུ་ཡུག་མན་ཆད་ཕྱོགས་དང་།ཤར་ལྗང་ཡུལ་དང་ལྷོ་མོན་ཡུལ་ལ་ཐུག་གི་བར་གྱི་ཡུལ་འབངས་མང་པོ་རང་གི་དབང་འོག་ཏུ་བསྡུས་ཏེ།སུམ་པའི་ཡུལ་ནིརླངས་ཁམས་པ་རུ་གསུམ་བྱས་ནས།ཁམས་པའི་སྤྱི་དཔོན་བྱས་པས།འབངས་བཀོལ་མཁས་པ་དང་།ཡུལ་འཛིན་སྔ་བ་ཡང་ལྷ་རིགས་རླངས་ཡིན།ཞེས་གསུངས་པའི་ལོ་རྒྱུས་ལས་ཀྱང་སུམ་པའི་མངའ་ཁོངས་ཇི་འདྲ་ཡོད་པ་ཤེས་ཐུབ་ལ།དེ་མ་ཟད་དུས་ཕྱིས་སུམ་པ་བོད་བཙན་པོའི་མངའ་འོག་ཏུ་ཚུད་དེ་བོད་ཡུལ་རུ་ལྔར་བགོས་པ་ལས་སུམ་པའི་རུ་བཤད་སྐབས།ལྡེའུ་ཆོས་འབྱུང་རྒྱས་པ་ཞེས་པར་མདོ་ཁམས་ཆེ་ཆུང་སུམ་པ་རུ་ཡན་ལག་གི་ཡུལ་དུ་བཅད་དོ།།ཞེས་མདོ་ཁམས་གྱི་མིང་གསལ་པོར་བཀོད་ཡོད་པ་ལྟར་དང་།ཡང་རྒྱལ་རབས་བོན་གྱི་འབྱུང་གནས་ཞེས་པའི་དཔེ་རྙིང་ནང་བོན་གྱི་བསྟན་པ་དར་ནུབ་ཀྱི་སྐོར་བཤད་སྐབས།ཞང་ཞུང་དང་སུམ་པ་མདོ་ཁམས་སོགས་སུ་མ་ནུབ་པར་གོ་སྟེ།ཞེས་བཀོད་པ་སོགས་ལས་ཀྱང་ང་ཚོས་སུམ་པ་དང་མདོ་ཁམས་གཞི་གཅིག་ཏུ་འདོད་པ་ལྟར་ན་སུམ་པའི་རྒྱལ་ཁམས་དངོས་ནི་མདོ་ཁམས་ཆེ་ཆུང་བྱ་བ་སྟེ་ཁམས་སྟོད་དང་བར་ཁམས་ཕྱོགས་ཀྱི་ས་ཆ་འདི་དག་ལ་གོ་དགོས་ཏེ།གཙོ་བོ་ནི་དེང་སང་གི་བོད་ལྗོངས་ཀྱི་ཆབ་མདོ་ས་ཁུལ་དང་།ནག་ཆུ་ས་ཁུལ།མཚོ་སྔོན་གྱི་ཡུལ་ཤུལ་ཁུལ་དང་མཚོ་བྱང་ཁུལ་གྱི་ལྷོ་ནུབ་རྒྱུད་ཀྱི་ས་ཆ་དང་།ཡུན་ནན་ཞིང་ཆེན་གྱི་བདེ་ཆེན་ཁུལ་གྱི་ནུབ་རྒྱུད་གཙོས་པའི་ཡུལ་རྣམས་ཏེ་མདོར་ན་མདོ་ཁམས་ཆུ་བཞི་སྒང་དྲུག་ཏུ་གྲགས་པ་ལས་རྒྱལ་མོ་རྔུལ་ཆུའི་རྒྱུད་གཡས་གཡོན་དང་།ཟླ་ཆུའམ་རྫ་ཆུའི་རྒྱུད་གཡས་གཡོན་ཁ་ཚང་དང་།འབྲི་ཆུའི་ནུབ་རྒྱུད་ཀྱི་ཡུལ་ཁམས་རྣམས་ཡིན་ལ།ཡང་འཇང་ཞབས་ཏེ་ཡུན་ནན་ཞིང་ཆེན་གྱི་ནུབ་རྒྱུད་དང་མངའ་རིས་ཤར་རྒྱུད་ཀྱི་ས་ཆ་ཁ་ཤས་ཀྱང་སྐབས་དེར་སུམ་པའི་མངའ་འོག་ཡིན་པ་ནི་དོན་ལ་གནས་པར་སེམས་ཏེ།ཚུལ་དེ་རླངས་ཀྱི་པོ་ཏི་བསེ་རུ་ནང་གི་སུམ་པ་རླངས་ཀྱི་ཕྱོགས་བཞིའི་ས་མིང་ལ་ཞིབ་ཏུ་བརྟགས་ན་ཤེས་ཐུབ་པ་དང་།ཡང་ཡིག་རྙིང་དབུ་ནག་མིའུ་འདྲ་ཆགས་ལས།གཙང་ལ་ཕོ་ཁྲམ་མན་ཆད།ཀམ་པའི་རྨ་སྒང་ཡན་ཆད།།ཅེས་དང་།ཡང་།ལྷོ་སྟོད་ཀྱི་ཟ་མ་རིང་རྒྱུད་རྫོང་།ཡོད་པ་དེ་སེ་ཁྱུང་དབྲ་ལ་ཡོད།བཟུང་བ་དེ་སུམ་པ་གླང་གིས་བཟུང་།ཞེས་པ་ལས་ཀྱང་བོད་ཀྱི་ལྷོ་སྟོད་ཕྱོགས་ཀྱི་ཡུལ་འདི་རྣམས་སྔར་སེ་ཁྱུང་དབྲའི་རིགས་རྒྱུད་ཚོ་པས་བཟུང་ཡོད་པ་ཕྱིས་སུ་སུམ་པ་གླང་གིས་བདག་ཏུ་བཟུང་བའི་གནས་ཚུལ་སོགས་གསལ་པོར་བཀོད་ཡོད་པ་ལྟར་རོ།།